Gandia es prepara per a rebre els Reis Mags
03 gener 2018

## Gandia es prepara per a rebre els Reis Mags03 gener 2018Última actualització: 14 juliol 2025

![](../gestion/img/_AO_1668-copia.jpg)  
  

La cavalcada dels Reis Mags de Gandia comptarà enguany amb la participació de prop de 400 persones i partirà a les 19.00 hores d'aquest divendres 5 de gener des de la plaça El·líptica fins a arribar a la plaça Major.  
  
Així ho han explicat aquest matí en roda de premsa el regidor delegat de Cultura, Joan Muñoz, i Joanjo Payà, tècnic municipal encarregat de la coordinació de la cavalcada.  
  
Joan Muñoz ha explicat que de les 400 persones, 200 seran patges, a més de 170 músics, actors i ballarins. La cavalcada compta amb la col·laboració de set associacions i col·lectius a més de les bandes de música del Centre Musical de Beniopa, la banda Sant Francesc de Borja, la batucada Kum Kum Tra, el grup de Dolçainers i Tabaleters de la Safor i el grup de Dolçainers i Tabaleters de la Confraria del Sant Sepulcre.  
El regidor ha explicat que com és habitual no hi haurà animals vius en la cavalcada i que la companyia teatral Xip Xap serà l'encarregada del fet que els animals estiguen representats utilitzant titelles.  
  
Durant el recorregut, el públic podrà contemplar deu plataformes diferents: dues del naixement, dues de representació d'oficis, dues dels símbols dels Reis Mags, més les tres plataformes per a cada un dels Reis.  
  
Finalment, el regidor delegat de Cultura no ha volgut revelar com arribaran els Reis d'Orient a la nostra ciutat aquest any. "Volem que siga una sorpresa. És molt original i l'arribada a la Casa de la Marquesa serà espectacular".  
  
El tècnic municipal va explicar que els Reis Mags tenen prevista la seua arribada a les 17.30 hores a la Casa de la Marquesa on podran assistir totes les persones que vulguen. Acabada la recepció, Ses Majestats es desplaçaran a la Col·legiata de Santa Maria on s'adorarà el Jesuset. A partir de les 19.00 hores els Reis Mags partiran des de la plaça El·líptica en la cavalcada que els portarà fins a la plaça Major passant per la República Argentina, passeig Germanies, i els carrers Duc Alfons el Vell i Ausiàs March fins al punt final. Una vegada a l'Ajuntament, els Reis saludaran des del balcó i després atendran tots els xiquets i xiquetes a la mateixa plaça.  
  
El dia 6 els Reis visitaran l'Hospital Francesc de Borja, els centres de majors de la ciutat, a més del preventori per finalitzar la seua visita al Centre d'Acollida Sant Francesc d'Assís.

[Twittear](https://twitter.com/share)